proxectonos/corpus_dominio_legal_administrativo_tmp huggingface dataset:
DECRETO 127/1999, do 23 de abril, polo que se modifica o Decreto 255/1996, do 14 de xuño, polo que se establece un réxime de axudas para a toma de participación no capital social de sociedades.
CONSELLERÍA DE ECONOMÍA E FACENDA — I. DISPOSICIÓNS XERAIS — 11/05/1999

O Decreto 255/1996, do 14 de xuño, ten por obxecto regular unha serie de programas específicos dirixidos a axudar á toma de participación ou adquisición de capital de sociedades mercantís polos traballadores ou socios, o fomento da cooperación favorecendo o redimensionamento empresarial, mediante participacións no capital de sociedades do mesmo sector ou complementarios da cadea de valor, e a favorece-la formación de maiorías de capital que permitan a súa estabilidade e a eficacia na toma de decisións na empresa.
Para iso, o mencionado decreto establece un réxime de axudas consistentes en subvencións a fondo perdido e/ou subsidiación do tipo de xuro de préstamos. Neste último caso establécese un límite mínimo de puntos ó tipo de xuro que debe satisface-lo beneficiario despois de descontada a subsidiación, que na actualidade non pode ser inferior a tres puntos porcentuais.
A evolución dos mercados financeiros ó longo dos dous últimos anos, que mostra unha tendencia á baixa dos tipos de xuro, repercute nas axudas financeiras de maneira que as concesións de subvencións ó tipo de xuro poden perder parte da súa efectividade ó estaren limitadas polo tipo de xuro mínimo indicado no parágrafo anterior.
Polo tanto, considerando necesario efectuar unha modificación do Decreto 255/1996, do 14 de xuño, para reduci-lo tipo de xuro mínimo que pagará o beneficiario para os proxectos de toma de participación no capital de sociedades mercantís, por proposta do conselleiro de Economía e Facenda e logo de deliberación do Consello da Xunta de Galicia na súa reunión do día vintetrés de abril de mil novecentos noventa e nove,
DISPOÑO:
Artigo único.-Modificación normativa.
Un.-Modifícase o tipo de xuro que debe satisface-lo beneficiario, unha vez descontada a subsidiación, establecido nas letras b) e c) do artigo 4º do Decreto 255/1996, do 14 de xuño, e queda fixado no 2%.
Disposición transitoria
Os préstamos referidos a axudas concedidas con anterioridade á entrada en vigor deste decreto seguirán rexéndose polas condicións ó tipo de xuro vixentes no momento de concesión da axuda.
Disposicións derradeiras
Primeira.-Facúltase o conselleiro de Economía e Facenda para dicta-las disposicións necesarias para a aplicación do disposto no presente decreto.
Segunda.-O presente decreto entrará en vigor o día seguinte da súa publicación no Diario Oficial de Galicia.
Santiago de Compostela, vintetrés de abril de mil novecentos noventa e nove.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
DECRETO 124/1999, do 23 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto número 233 P.O.L. 98, POL, E.P. de Rioxoán-Reguntille, p.k. 2,366 ó 3,466.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 10/05/1999

A Deputación Provincial de Lugo, en sesión celebrada o día 2 de outubro de 1998, aprobou o proxecto 233 P.O.L. 98, POL, E.P. de Rioxoán-Reguntille, p.k. 2,366 ó 3,466, e na sesión celebrada o día 26 de outubro de 1998 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa. A deputación remitiu a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Relacións Laborais o día 25 de xaneiro de 1999.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 12 de marzo de 1999.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado porque as obras de referencia figuran nun programa de cooperación económica local e os terreos son necesarios para inicia-las obras dentro dos prazos sinalados pola normativa ó respecto.
A competencia para a declaración da urxente ocupación corresponde ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintetrés de abril de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto 233 P.O.L. 98, POL, E.P. de Rioxoán-Reguntille, p.k. 2,366 ó 3,466.
Santiago de Compostela, vintetrés de abril de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
DECRETO 125/1999, do 23 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto número 235 P.O.L. 98, Sarria, E.P. Sarria-Pintín, p.k. 2,720 ó 5,020.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 10/05/1999

A Deputación Provincial de Lugo, en sesión celebrada o día 9 de outubro de 1998, aprobou o proxecto 235 P.O.L. 98, Sarria, E.P. Sarria-Pintín, p.k. 2,720 ó 5,020 e na sesión celebrada o día 26 de outubro de 1998 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 12 de marzo de 1999.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque as obras de referencia figuran nun programa de cooperación económico local e os terreos son necesarios para inicia-las obras dentro dos prazos sinalados pola normativa ó respecto.
A competencia para a declaración da urxente ocupación corresponde ó Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintetrés de abril de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto 235 P.O.L. 98, Sarria, E.P. Sarria-Pintín p.k. 2,720 ó 5,020.
Santiago de Compostela, vintetrés de abril de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
DECRETO 126/1999, do 23 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto 80 P.O.S. 98, Castro de Rei, mellora da E.P. de Castro de Rei a Reigosa (p.k. 5,00) e a Castro de Ribeiras de Lea (p.k. 0,00).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 10/05/1999

A Deputación Provincial de Lugo, en sesión celebrada o día 2 de outubro de 1998, aprobou o proxecto 80 P.O.S. 98, Castro de Rei, mellora da E.P. de Castro de Rei a Reigosa (p.k. 5,00) e a Castro de Ribeiras de Lea (p.k. 0,00) e na sesión celebrada o día 26 de outubro de 1998 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 12 de marzo de 1999.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado porque as obras de referencia figuran nun programa de cooperación económica local e os terreos son necesarios para inicia-las obras dentro dos prazos sinalados pola normativa ó respecto.
A competencia para a declaración da urxente ocupación corresponde ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa
reunión do día vintetrés de abril de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído ó efecto e necesarios para a execución das obras do proxecto 80 P.O.S. 98, Castro de Rei, mellora da E.P. de Castro de Rei a Reigosa (p.k. 5,00) e a Castro Ribeiras de Lea (p.k. 0,00).
Santiago de Compostela, vintetrés de abril de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
ORDE do 23 de abril de 1999 pola que se declara de interese galego a Fundación para o Desenvolvemento da Comarca da Mariña Occidental e se ordena a súa inscrición no Rexistro de Fundacións, sección da Consellería da Presidencia e Administración Pública.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 10/05/1999

Con data do 20 de abril de 1999 publicouse no Diario Oficial de Galicia a orde da Consellería da Presidencia e Administración Pública do 7 de abril de 1999 pola que se clasifica como mixta a Fundación para o Desenvolvemento da Comarca da Mariña Occidental, adscribíndoa á Consellería da Presidencia e Administración Pública, que terá que exercer plenamente o protectorado sobre ela.
A fundación foi constituída en escritura pública outorgada en Viveiro, o día 1 de febreiro de 1999, ante o notario Luis Muíño Fidalgo, co número cento dous do seu protocolo, por Dositeo Rodríguez Rodríguez, que intervén en representación da Xunta de Galicia.
Esta fundación, ó abeiro do establecido no artigo 5 dos seus estatutos ten por obxecto e finalidade pór en marcha as accións xenéricas enunciadas no Plan de Desenvolvemento Comarcal, deseñando programas, solicitando a súa implementación ós organismos correspondentes e animando e incentivando a participación dos sectores e axentes económicos e sociais ós que vai dirixido.
Por todo iso, e en virtude das competencias que me confire o artigo 34.12º da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido nos artigos 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e 32.3º do Decreto 248/1992, do 18 de xuño, polo que se aproba o réxime de organización e funcionamento do Protectorado das fundacións de interese galego,
DISPOÑO:
Artigo único.
1. Declarar de interese galego a Fundación para o Desenvolvemento da Comarca da Mariña Occidental ó cumpriren os seus estatutos as prescricións
que para tal efecto sinala a vixente lexislación en materia de fundacións de interese galego.
2. Ordena-la inscrición da Fundación para o Desenvolvemento da Comarca da Mariña Occidental no Rexistro de Fundacións de Interese Galego, sección da Consellería da Presidencia e Administración Pública, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de abril de 1999.
Jaime Pita Varela
Conselleiro da Presidencia e Administración
Pública
DECRETO 123/1999, do 23 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto número 179 P.O.L. 97, Chantada, mellora de curvas na E.P. de Chantada por Negueira ós Peares, p.k. 8,400 ó 16,200.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 10/05/1999

A Deputación Provincial de Lugo, en sesión celebrada o día 28 de novembro de 1997, aprobou o proxecto número 179 P.O.L. 97, Chantada, mellora de curvas na E.P. de Chantada por Negueira ós Peares, p.k. 8,400 ó 16,200 e na sesión celebrada o día 27 de xullo de 1998 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa. A deputación remitiu a documentación complementaria para a correcta tramitación do expediente, con data en entrada no rexistro xeral da Consellería de Xustiza, Interior e Relacións Laborais o día 4 de xaneiro de 1999.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día 12 de marzo de 1999.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque as obras de referencia figuran nun programa de cooperación económico local e os terreos son necesarios para inicia-las obras dentro dos prazos sinalados pola normativa ó respecto.
A competencia para a declaración da urxente ocupación corresponde ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vintetrés de abril de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución
das obras do proxecto número 179 P.O.L. 97, Chantada, mellora de curvas na E.P. de Chantada por Negueira ós Peares, p.k. 8,400 ó 16,200.
Santiago de Compostela, vintetrés de abril de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
ORDE do 22 de abril de 1999 pola que se declara de interese galego a Fundación para o Desenvolvemento da Comarca de Terra de Caldelas e se ordena a súa inscrición no Rexistro de Fundacións, sección da Consellería da Presidencia e Administración Pública.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 10/05/1999

Con data do 21 de abril de 1999 publicouse no Diario Oficial de Galicia a orde da Consellería da Presidencia e Administración Pública do 7 de abril de 1999 pola que se clasifica como mixta a Fundación para o Desenvolvemento da Comarca de Terra de Caldelas, adscribíndoa á Consellería da Presidencia e Administración Pública, que terá que exercer plenamente o protectorado sobre ela.
A fundación foi constituída en escritura pública outorgada en Castro Caldelas, o día 9 de febreiro de 1999, ante a notaria María Teresa Sanahuja Cambra, co número cincuenta e dous do seu protocolo, por Dositeo Rodríguez Rodríguez, que intervén en representación da Xunta de Galicia.
Esta fundación, ó abeiro do establecido no artigo 5 dos seus estatutos ten por obxecto e finalidade pór en marcha as accións xenéricas enunciadas no Plan de Desenvolvemento Comarcal, deseñando programas, solicitando a súa implementación ós organismos correspondentes e animando e incentivando a participación dos sectores e axentes económicos e sociais ós que vai dirixido.
Por todo iso, e en virtude das competencias que me confire o artigo 34.12º da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido nos artigos 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e 32.3º do Decreto 248/1992, do 18 de xuño, polo que se aproba o réxime de organización e funcionamento do protectorado das fundacións de interese galego,
DISPOÑO:
Artigo único.
1. Declarar de interese galego a Fundación para o Desenvolvemento da Comarca de Terra de Caldelas ó cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
2. Ordena-la inscrición da Fundación para o Desenvolvemento da Comarca de Terra de Caldelas no Rexistro de Fundacións de Interese Galego, sección da Consellería da Presidencia e Administración Pública, para os efectos constitutivos que sinala a Lei 7/1983, do 22 de xuño, de réxime das fundacións
de interese galego, modificada pola Lei 11/1991, do 8 de novembro.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 22 de abril de 1999.
Jaime Pita Varela
Conselleiro da Presidencia e Administración
Pública
ORDE do 26 de abril de 1999 pola que se declara de interese galego a Fundación para o Desenvolvemento da Comarca de Muros e se ordena a súa inscrición no Rexistro de Fundacións, sección da Consellería da Presidencia e Administración Pública.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 10/05/1999

Con data do 23 de abril de 1999 publicouse no Diario Oficial de Galicia a orde da Consellería da Presidencia e Administración Pública do 8 de abril de 1999 pola que se clasifica como mixta a Fundación para o Desenvolvemento da Comarca de Muros, adscribíndoa á Consellería da Presidencia e Administración Pública, que terá que exercer plenamente o protectorado sobre ela.
A fundación foi constituída en escritura pública outorgada en Muros, o día 3 de febreiro de 1999, ante o notario Constantino Castellanos Collado, co número cento trinta e sete do seu protocolo, por Dositeo Rodríguez Rodríguez, que intervén en representación da Xunta de Galicia.
Esta fundación, ó abeiro do establecido no artigo 5 dos seus estatutos ten por obxecto e finalidade pór en marcha as accións xenéricas enunciadas no Plan de Desenvolvemento Comarcal, deseñando programas, solicitando a súa implementación ós organismos correspondentes e animando e incentivando a participación dos sectores e axentes económicos e sociais ós que vai dirixido.
Por todo iso, e en virtude das competencias que me confire o artigo 34.12º da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido nos artigos 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e 32.3º do Decreto 248/1992, do 18 de xuño, polo que se aproba
o réxime de organización e funcionamento do Protectorado das fundacións de interese galego,
DISPOÑO:
Artigo único.
1. Declarar de interese galego a Fundación para o Desenvolvemento da Comarca de Muros ó cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
2. Ordena-la inscrición da Fundación para o Desenvolvemento da Comarca de Muros no Rexistro de Fundacións de Interese Galego, sección da Consellería da Presidencia e Administración Pública, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 26 de abril de 1999.
Jaime Pita Varela
Conselleiro da Presidencia e Administración
Pública
DECRETO 134/1999, do 10 de maio, polo que se acorda encargar do despacho de asuntos da Consellería de Sanidade e Servicios Sociais, durante a ausencia do seu titular, ó conselleiro de Educación e Ordenación Universitaria.
PRESIDENCIA — II. AUTORIDADES E PERSOAL — 12/05/1999

Con motivo da viaxe do conselleiro de Sanidade e Servicios Sociais a Hispanoamérica é necesario prove-la substitución durante o tempo da súa ausencia.
Polo tanto, en uso das atribucións que me confire o artigo 26.7º da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.
Durante a ausencia do conselleiro de Sanidade e Servicios Sociais, con motivo da súa viaxe a Hispanoamérica, encárgaselle o despacho dos asuntos da Consellería de Sanidade e Servicios Sociais, desde o día 12 de maio ata o seu regreso, ó conselleiro de Educación e Ordenación Universitaria.
Santiago de Compostela, dez de maio de mil novecentos noventa e nove.
Manuel Fraga Iribarne
Presidente
ORDE do 10 de maio de 1999 pola que se lle encarga ó secretario xeral e do Patrimonio o despacho dos asuntos da Dirección Xeral de Política Financeira e Tesouro.
CONSELLERÍA DE ECONOMÍA E FACENDA — II. AUTORIDADES E PERSOAL — 12/05/1999

Con motivo da ausencia temporal do director xeral de Política Financeira e Tesouro é necesario prove-la súa substitución, de xeito que se asegure o correcto funcionamento do servicio e a resolución dos asuntos encomendados á dirección xeral de que é titular.
Polo tanto, en uso das atribucións que me confire o artigo 34.3º da Lei 1/1983, do 22 de febreiro, reguladora da Xunta e do seu presidente
DISPOÑO:
Artigo único.-O exercicio das competencias da Dirección Xeral de Política Financeira e Tesouro, previstas no artigo 8 do Decreto 13/1997, do 23 de febreiro, polo que se establece a estructura orgánica da Consellería de Economía e Facenda, quedan encomendadas ó secretario xeral e do Patrimonio ata que se reincorpore ó seu posto o titular da citada dirección xeral.
Disposición derradeira
Esta orde entrará en vigor o día da súa publicación no Diario Oficial de Galicia.
Santiago de Compostela, 10 de maio de 1999.
José Antonio Orza Fernández
Conselleiro de Economía e Facenda
CORRECCIÓN de erros.-Resolución do 1 de marzo de 1999, da Delegación Provincial de Pontevedra, pola que se dispón o rexistro, depósito e publicación, no Diario Oficial de Galicia, do convenio colectivo do sector de aparcamentos, garaxes e parkings.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 12/05/1999

Advertido erro, na devandita resolución, publicada no DOG nº 72, do venres, 16 de abril de 1999, cómpre efectua-la oportuna corrección:
Na páxina 4.473, na táboa de salarios, onde di: «Expendedor de billetes... 76.616 mes», debe dicir: «Expendedor de billetes... 78.616 mes».
CORRECCIÓN de erros.-Decreto 47/1999, do 18 de febreiro, polo que se regulan os incentivos á contratación laboral por reordenación do tempo de traballo que implique creación de emprego neto en Galicia.
CONSELLERÍA DA PRESIDENCIA E ADMINISTRACIÓN PÚBLICA — I. DISPOSICIÓNS XERAIS — 09/03/1999

Advertido erro no devandito decreto, publicado no Diario Oficial de Galicia número 42, do pasado martes 2 de marzo de 1999, cómpre face-la oportuna corrección:
Nas páxinas 2.309 (sumario) e 2.313, no epígrafe, di: «CONSELLERÍA DE XUSTIZA, INTERIOR E RELACIÓNS LABORAIS» e debe dicir: «CONSELLERÍA DA PRESIDENCIA E ADMINISTRACIÓN PÚBLICA».
ORDE do 17 de febreiro de 1999 pola que se establece a obriga de facer consta-lo valor catastral dos bens inmobles nos impostos sobre sucecións e doazóns e sobre transmisións patrimoniais e actos xurídicos documentados.
CONSELLERÍA DE ECONOMÍA E FACENDA — I. DISPOSICIÓNS XERAIS — 01/03/1999

O valor real dos bens e dereitos que se transmiten é o eixe fundamental sobre o que xira a base impoñible nos impostos sobre sucesións e doazóns e sobre transmisións patrimoniais e actos xurídicos documentados. Tanto se os ditos impostos se presentan mediante o sistema de autoliquidación ou declaración-liquidación como se se presenten, no caso de sucesións e doazóns, polo sistema de presentación a liquidar, o contribuínte está obiragado a lles atribuír ós bens transmitidos un valor.
A dificultade que entrañaba para o contribuínte que no dispuxese de datos sobre o verdadeiro valor dos bens fixar un para estes efectos, levou a que a Lei 1/1998, de dereitos e garantías do contribuínte, establecese a posibilidade da previa consulta destes á Administración tributaria.
A Consellería de Economía e Facenda, en consonancia cos principios que presiden a Lei 1/1998, e co fin de mellora-la asistencia e información ó contribuínte, así como para reforza-lo principio de seguridade xurídica, estableceu criterios orientativos do valor dos bens inmobles sobre a base do valor catastral destes, o que fai necesario que o dato do valor catastral conste á Administración xa sexa a través do último recibo do imposto sobre ben inmobles, xa sexa a través das certificacións catastrais do dito valor.
Por todo o anterior, e de acordo co establecido no artigo 15.un.g) da Lei 14/1996, do 30 de decembro, de cesión de tributos do Estado ás comunidades autónomas,
DISPOÑO:
Primeiro.-O valor catastral dos bens inmobles que sexa obxecto de transmisión suxeita ós impostos sobre sucesións e doazóns e sobre transmisións patrimonias e actos xurídicos documentados deberá ir coa documentación que se presente para os efectos dos impostos anteriormente citados.
Segundo.-O dito valor catastral farase constar a través da copia cotexada do último recibo de pagamento do imposto sobre bens inmobles, ou en defeto do anterior, a través de certificado ou outro documento expedido polo xerente do catastro, sempre que en ámbolos dous casos figure de forma indubidable o valor catastral.
Terceiro.-O anterior establécese sen prexuízo da constancia obrigatoria da referencia catastral a que alude a sección 4ª do capítulo IV do título I da Lei 13/1996, do 30 de decembro, de medidas fiscais, administrativas e de orde social.
Disposición derradeira
Esta orde entrará en vigor ós vinte días da súa publicación no Diario Oficial de Galicia.
Santiago de Compostela, 17 de febreiro de 1999.
José Antonio Orza Fernández
Conselleiro de Económica e Facenda
CORRECCIÓN de erros.-Orde do 4 de xaneiro de 1999 pola que se regula a constitución de agrupacións.
CONSELLERÍA DE PESCA, MARISQUEO E ACUICULTURA — I. DISPOSICIÓNS XERAIS — 02/03/1999

Advertidos erros na citada orde, publicada no Diario Oficial de Galicia, nº 21, do martes 2 de febreiro de 1999, cómpre face-las oportunas correccións:
-No artigo 2 g) débese suprimir «Cabido».
-No artigo 15.3º, onde di: «4 anos», debe dicir: «2 anos».
-No artigo 17, onde di: «... e a maioría...», debe dicir: «... ou a maioría...».
-No artigo 20.2º débese suprimir «con voz pero sen voto».
CORRECCIÓN de erros.-Orde do 14 de xaneiro de 1999 pola que se regula a concesión de subvencións a empresas privadas encamiñadas a aumenta-lo coñecemento e o uso social da lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/03/1999

Advertidos erros na citada orde, publicada no Diario Oficial de Galicia nº 25, do 8 de febreiro de 1999, cómpre proceder á súa rectificación:
Na páxina 1.363, no artigo 1, hai que suprimi-lo seguinte texto: «...agás as empresas que elaboren xornais e revistas».
Na páxina 1.365, no artigo 11, punto 4, onde di: «....expedida pola correspondente delegación ou axencia do Ministerio de Economía e Facenda», debe dicir: «... expedida pola Tesourería da Seguridade Social».
Na páxina 1.366, no recadro da lexislación vixente, onde di: «Orde do 28 de xaneiro de 1998 ...», debe dicir: «Orde do 14 de xaneiro de 1999 ...».
Na páxina 1.367, no cadro correspondente a «subvencións outorgadas en anteriores convocatorias», onde di: «ano 1997, 1996, 1995», debe dicir: «ano 1998, 1997, 1996».
CORRECCIÓN de erros.-Orde do 13 de xaneiro de 1999 pola que se regula a concesión de subvencións ás asociacións e institucións privadas sen fin de lucro e entidades análogas para fomenta-lo coñecemento e o uso social da lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/03/1999

Advertidos erros na citada orde, publicada no Diario Oficial de Galicia nº 26, do 9 de febreiro de 1999, cómpre proceder á súa rectificación:
Na páxina 1.402, no enunciado da orde, onde di: «Orde do 28 de xaneiro de 1999...», debe dicir: «Orde do 13 xaneiro de 1999 ...».
Na páxina 1.404, onde di: «Santiago de Compostela, 28 de xaneiro de 1999», debe dicir: «Santiago de Compostela, 13 de xaneiro de 1999».
Na páxina 1.405, no cadro da lexislación aplicable, onde di: «Orde do 28 de xaneiro de 1999...», debe dicir: «Orde do 13 de xaneiro de 1999...».
Na páxina 1.406, no cadro correspondente a «subvencións outorgadas en anteriores convocatorias», onde di: «ano 1997, 1996, 1995», debe dicir: «ano 1998, 1997, 1996».
ORDE do 8 de febreiro de 1999 pola que se nomean novos membros do Consello Galego de Relacións Laborais, en representación da Confederación de Empresarios de Galicia.
CONSELLERÍA DE XUSTIZA, INTERIOR E RELACIÓNS LABORAIS — II. AUTORIDADES E PERSOAL — 01/03/1999

De acordo co disposto no artigo 4 da Lei 7/1988, do 12 de xullo (DOG do 26 de xullo), de creación do Consello Galego de Relacións Laborais, as organizacións sindicais e empresariais designarán os seus membros representativos, que serán nomeados polo conselleiro de Traballo e Benestar Social.
Facendo uso da posibilidade de substitución, que recolle o artigo 5 da dita lei, a Confederación de Empresarios de Galicia acordou a substitución dun dos seus membros titulares e dun dos seus membros suplentes, da súa representación no consello.
A disposición adicional primeira do Decreto 227/1998, do 10 xullo (DOG do 6 de agosto), polo que se establece a estructura orgánica da Consellería de Xustiza, Interior e Relacións Laborais sinala que a Consellería de Xustiza, Interior e Relacións Laborais exercerá as funcións asignadas á extinta Consellería de Traballo e Benestar Social pola Lei 7/1988, do 12 de xullo, de creación do Consello Galego de Relacións Laborais.
Por todo o exposto, ó abeiro do artigo 4 da referida Lei 7/1988, e en uso das atribucións que teño conferidas,
DISPOÑO:
Artigo primeiro.-Nomear membro titular do Pleno do Consello Galego de Relacións Laborais, en repre
sentación da Confederación de Empresarios de Galicia, a Eduardo Jiménez Domínguez, en substitución de Guadalupe Hervera Iglesias.
Artigo segundo.-Nomear membro suplente do Pleno do Consello Galego de Relacións Laborais, en representación da Confederación de Empresarios de Galicia, a Guadalupe Hervera Iglesias, en substitución de Lourdes Pardo Rodríguez.
Santiago de Compostela, 8 de febreiro de 1999.
Jesús Carlos Palmou Lorenzo
Conselleiro de Xustiza, Interior e Relacións
Laborais
CORRECCIÓN de erros.-Orde do 12 de xaneiro de 1999 pola que se regula a concesión de subvencións a empresas editoriais para a edición de libros e materiais didácticos, para niveis non universitarios, impresos en lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/03/1999

Advertidos erros na citada orde, publicada no Diario Oficial de Galicia nº 27, do 10 de febreiro de 1999, cómpre proceder á súa rectificación:
Na páxina 1.458, no enunciado da orde, onde di: «Orde do 28 de xaneiro de 1999 ...» , debe dicir: «Orde do 12 de xaneiro de 1999 ...».
Na páxina 1.461, onde di: «Santiago de Compostela, 28 de xaneiro de 1999», debe dicir: «Santiago de Compostela, 12 de xaneiro de 1999».
Na páxina 1.462, onde di: «solicita acollerse á Orde do 28-1-98 ...», debe dicir: «solicita acollerse á Orde do 12-1-99 ...».
E no cadro da lexislación aplicable, onde di: «Orde do 28 de xaneiro de 1999 ...», debe dicir: «Orde do 12 de xaneiro de 1999 ...».
RESOLUCIÓN do 17 de febreiro de 1999 pola que se convoca un curso de perfeccionamento de informática.
ACADEMIA GALEGA DE SEGURIDADE — III. OUTRAS DISPOSICIÓNS — 05/03/1999

Dentro dos programas de actividades que a Academia Galega de Seguridade ten previsto realizar no ano 1999 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso de perfeccionamento de informática, que deberá desenvolverse conforme as seguintes bases:
Obxectivos.
O curso ten por obxectivo principal chegar a coñecer a un nivel profundo as características avanzadas do sistema e do paquete Microsoft Office.
Destinatarios.
O curso vai dirixido ós membros dos corpos das policías locais de Galicia e membros da unidade do C.N.P. adscrita á Comunidade Autónoma de Galicia que previamente realizaran o curso básico ou acrediten coñecementos de informática; e no caso de quedaren prazas vacantes, ós membros do Corpo Nacional de Policía e Garda Civil.
Inscrición.
A inscrición dos participantes será totalmente gratuíta.
Prazas.
O número de prazas que se ofertan neste curso é de 11.
Solicitudes.
1. O persoal que desexe participar neste curso deberá presentar cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 23 de marzo, ás 14 horas.
3. As instancias deberán vir asinadas polo xefe do cadro de persoal, ou polo concelleiro de tráfico e seladas; será isto requisito indispensable para ser admitido no curso; o incumprimento deste requisito levará consigo á non admisión no devandito curso.
4. As instancias deberán enviarse á sede da Academia Galega de Seguridade, Avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso celebrarase en sesións de tarde, de luns a venres, e nel trataranse, entre outros, os seguintes temas:
a) Windows 98.
b) Microsoft Office.
Datas.
O curso celebrarase en datas do 5 ó 23 de abril, en horario de 18 a 20 horas.
Relación de admitidos.
A relación de admitidos publicarase o día 26 de marzo no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na aula de informática da Academia Galega de Seguridade, sita na Avenida da Cultura, s/n, 36680 A Estrada.
Certificado de asistencia e aproveitamento.
Ó remate do curso entregaráselle un certificado de asistencia e aproveitamento a aquelas persoas que acrediten a súa participación continuada a el e superen unha proba de coñecementos.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
Santiago de Compostela, 17 de febreiro de 1999.
Juan José Fariñas-Ferro Rodríguez
Director xeral da Academia Galega de Seguridade
RESOLUCIÓN do 17 de febreiro de 1999 pola que se convoca un curso básico de informática.
ACADEMIA GALEGA DE SEGURIDADE — III. OUTRAS DISPOSICIÓNS — 05/03/1999

Dentro dos programas de actividades que a Academia Galega de Seguridade ten previsto realizar no ano 1999 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso básico de informática, que deberá desenvolverse conforme as seguintes bases:
Obxectivos.
O curso ten por obxectivo principal da-los coñecementos mínimos necesarios en materia de informática, para que os policías se familiaricen cos novos medios técnicos de traballo.
Destinatarios.
O curso vai dirixido ós membros dos corpos das policías locais de Galicia e membros da unidade do C.N.P. adscrita á Comunidade Autónoma de Galicia; e no caso de quedaren prazas vacantes, ós membros do Corpo Nacional de Policía e Garda Civil.
Inscrición.
A inscrición dos participantes será totalmente gratuíta.
Prazas.
O número de prazas que se ofertan neste curso é de 20.
Solicitudes.
1. O persoal que desexe participar neste curso deberá presentar cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 23 de marzo, ás 14 horas.
3. As instancias deberán vir firmadas polo xefe do cadro de persoal, ou polo concelleiro de tráfico e seladas; será isto requisito indispensable para ser admitido no curso; o incumprimento deste requisito levará consigo á non admisión no devandito curso.
4. As instancias deberán enviarse á sede da Academia Galega de Seguridade, Avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso celebrarase en sesións de tarde, de luns a venres, e nel trataranse, entre outros, os seguintes temas:
a) Informática básica.
b) MS-DOS 6.20.
c) Windows 3.11.
d) WordPerfect 6.1.
Datas.
O curso celebrarase en datas do 5 ó 23 de abril, en horario de 16 a 18 horas.
Relación de admitidos.
A relación de admitidos publicarase o día 26 de marzo no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na aula de informática da Academia Galega de Seguridade, sita na Avenida da Cultura, s/n, 36680 A Estrada.
Certificado de asistencia e aproveitamento.
Ó remate do curso entregaráselle un certificado de asistencia e aproveitamento a aquelas persoas
que acrediten a súa participación continuada a el e superen unha proba de coñecementos.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
Santiago de Compostela, 17 de febreiro de 1999.
Juan José Fariñas-Ferro Rodríguez
Director xeral da Academia Galega de Seguridade
CORRECCIÓN de erros.-Orde do 18 de xaneiro de 1999 pola que se aproban as bases que rexerán as convocatorias de axudas e bolsas correspondentes ás accións do programa de promoción xeral da investigación do Plan Galego de Investigación e Desenvolvemento Tecnolóxico e se procede á súa convocatoria.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 05/03/1999

Advertidos erros na citada orde, publicada no DOG nº 15, do 25 de xaneiro de 1999, cómpre proceder á súa corrección.
Na páxina 803, na liña primeira do punto 5.1. correspondente ó anexo III Axudas para equipamento de infraestructura de investigación e bibliotecaria, que di: «Xustificar antes do 15 de outubro de 1998....», debe dicir:
«5.1. Xustificar antes do 15 de outubro de 1999...».
Na páxina 816, e polo que se refire ás especialidades correspondentes ás familias profesionais de química e sanidade, debe dicir:
Familia profesional:
-Química.
Especialidades:
-Análise e control.
-Química ambiental (1400 h).
Familia profesional:
-Sanidade.
Especialidades:
-Anatomía patolóxica e citoloxía (privª).
-Dietética.
-Documentación sanitaria (1400 h).
-Hixiene bucodental (1400 h) privada.
-Saúde ambiental.
RESOLUCIÓN do 21 de abril de 1999 pola que se convoca un curso sobre primeiros auxilios e excarceración.
ACADEMIA GALEGA DE SEGURIDADE — III. OUTRAS DISPOSICIÓNS — 11/05/1999

Dentro dos programas de actividades que a Academia Galega de Seguridade ten previsto realizar no ano 1999 e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso sobre primeiros auxilios e excarceración, que deberá desenvolverse conforme as seguintes bases:
Obxectivos.
Dota-lo colectivo de voluntarios de protección civil de Galicia dos coñecementos necesarios no tema de primeiros auxilios e excarceración, co fin de que cando teñan que intervir en situacións de emerxencia o fagan con total seguridade.
Destinatarios.
O curso vai dirixido ós membros das Agrupacións de Voluntarios de Protección Civil da zona de Muxía, que teñan equipos de excarceración.
Prazas.
O número de prazas ofertadas para este curso será de 40.
Inscrición.
A inscrición dos participantes será totalmente gratuíta.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 31 de maio, ás 14 horas.
3. As instancias deberán vir asinadas polo presidente da agrupación e seladas; será isto requisito indispensable para ser admitido no curso; o incumprimento deste requisito comportará a non admisión ó devandito curso.
4. As instancias deberán enviarse á sede da Academia Galega de Seguridade: Avenida da Cultura, s/n, 36680, A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso terá unha duración de 40 horas lectivas, e nel trataranse, entre outros, os seguintes temas: a) Primeiros auxilios. Queimaduras. b) Traumatismos cranioencefálicos e da columna. c) Traumatismos toraco-abdominais. d) Fracturas, escordaduras e contusións. e) Transporte do lesionado. f) O SOS Galicia. A asistencia de emerxencia na nosa comunidade. g) Excarceración. h) Rescate de feridos con helicópteros.
Datas.
O curso realizarase durante os día 12, 13, 19, 20 e 26 de xuño de 1999.
O horario será das 9.30 ás 14 horas e das 16 ás 20.
Relación de admitidos.
A relación de admitidos publicarase o día 4 de xuño, no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
Na sede da Agrupación de Protección Civil do concello de Muxía.
Certificado de asistencia.
Ó remate do curso entregaráselles un certificado de asistencia a aquelas persoas que acrediten a súa participación continuada a el.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 21 de abril de 1999.
Juan José Fariñas-Ferro Rodríguez
Director xeral da Academia Galega de Seguridade
RESOLUCIÓN do 5 de febreiro de 1999 pola que se inscribe a Asociación de Amigos del Camino de Santiago de Mansilla de las Mulas no Rexistro de Entidades de Promoción do Camiño de Santiago.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 03/03/1999

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación de Amigos del Camino de Santiago de Mansilla de las Mulas, de data 1 de febreiro de 1999.
Visto o Decreto 224/1994, do 2 de xuño, polo que se crea o referido rexistro.
Visto igualmente o informe da Xerencia de Promoción do Camiño de Santiago, emitido de acordo co artigo 3.
Considerando que a solicitude presentada cumpre as normas establecidas no decreto de referencia,
RESOLVO:
Que a Asociación de Amigos del Camino de Santiago de Mansilla de las Mulas quede inscrita no Rexistro de Entidades de Promoción do Camiño de Santiago co número 096.
Santiago de Compostela, 5 de febreiro de 1999.
Andrés González Murga
Secretario xeral da Consellería de Cultura,
Comunicación Social e Turismo
DECRETO 50/1999, do 18 de febreiro, polo que se declara a delimitación do contorno de protección do mosteiro de Santa María, no concello de Monfero, provincia da Coruña.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 03/03/1999

A Gaceta de Madrid do 4 de xuño de 1931, publicaba un Decreto do 3 de xuño, polo que se declaraba
monumento histórico o mosteiro de Santa María, no municipio de Monfero, provincia da Coruña.
Sendo a citada declaración, anterior á entrada en vigor da Lei 8/1995, do 30 de outubro, do patrimonio cultural de Galicia, é preciso na actualidade concreta-la delimitación do seu contorno.
Con data do 12 de novembro de 1998, publicouse unha Resolución do 22 de outubro da Dirección Xeral de Patrimonio Cultural, pola que se incoa expediente para a declaración da delimitación do seu contorno.
A tramitación do expediente levouse a cabo de acordo coa Lei 8/1995, do 30 de outubro, do patrimonio cultural de Galicia (DOG do 8 de novembro), e demais desposicións concordantes.
Por proposta do conselleiro de Cultura, Comunicación Social e Turismo e logo de deliberación do Consello da Xunta de Galicia na súa reunión do día dezaoito de febreiro de mil novecentos noventa e nove,
DISPOÑO:
Primeiro.-Declara-la delimitación do contorno de protección do mosteiro de Santa María, no concello de Monfero, provincia da Coruña (artigo 11 da Lei 8/1995, do 30 de outubro, do patrimonio cultural de Galicia).
Segundo.-A zona da delimitación é a comprendida no anexo I e no plano do anexo II.
Terceiro.-O presente decreto será notificado ó Rexistro Xeral de Bens de Interese Cultural do Estado, ó Rexistro de Bens de Interese Cultural de Galicia, ó concello e ós interesados.
Disposición derradeira
O presente decreto entrará en vigor o día seguinte ó da súa publicación no Diario Oficial de Galicia.
Santiago de Compostela, dezaoito de febreiro de mil novecentos noventa e nove.
Manuel Fraga Iribarne
Presidente
Jesús Pérez Varela
Conselleiro de Cultura, Comunicación Social
e Turismo
ANEXO I
A-B-C-D-E. Liña que partindo do lugar de Visura discorre pola pista asfaltada que parte cara a Bouzamaior, e a 1.110 m, antes de chegar ó lugar de Piladaleña, desvíase á dereita pa uni-los cumios do Monte Chouso (a cotas 559,0 e 566,0) e despois baixar pola divisoria das augas ata enlazar coa pista asfaltada que leva ó lugar de Dialcabo e Illa.
E-F. Liña que discorre pola dita pista, en dirección oeste, ata enlazar coa estrada que vai do núcleo de Monfero ó mosteiro.
F-G-H. Liña que discorre pola devandita estrada Monfero-mosteiro uns 300 m para desviarse á esquerda por unha senda que leva ó lugar de Rego de Eixo, parándose, 200 m antes de chegar ó lugar, onde parte á dereita, una pista sen asfaltar.
H-I-A. liña que comeza na devandita pista sen asfaltar e discorre uns 700 m e desvíase, á dereita, por un camiño veciñal que conduce ó lugar de Visura, pechando así a delimitación.